Title: ประกาศกรมประมง เรื่อง กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ พ.ศ. 2558

ประกาศกรมประมง

ประกาศกรมประมง
เรื่อง
กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ
พ.ศ. ๒๕๕๘

ด้วยปัจจุบันการทำการประมงในทะเลนอกน่านน้ำไทยบางประเภทมีการขนถ่ายสัตว์น้ำในทะเลโดยไม่มีการรายงานและการตรวจสอบควบคุม
บางกรณีเป็นการขนถ่ายสัตว์น้ำในทะเลหลวงบริเวณนอกพื้นที่ที่อยู่ในความรับผิดชอบขององค์การระหว่างประเทศหรือรัฐชายฝั่งอื่น
ทำให้ไม่สามารถควบคุม เฝ้าระวัง สืบค้น และตรวจสอบแหล่งที่มาของสัตว์น้ำได้

เพื่อประโยชน์ในการป้องกันการทำการประมงโดยไม่ชอบด้วยกฎหมาย
และเป็นการเตรียมความพร้อมในการจัดระเบียบการทำการประมงให้อยู่ภายในกรอบของกฎหมาย
อาศัยอำนาจตามความในมาตรา ๘๗ วรรคสี่ แห่งพระราชกำหนดการประมง พ.ศ. ๒๕๕๘
อธิบดีกรมประมงออกประกาศกำหนดประเภทของเรือประมง พื้นที่
และระยะเวลาที่ห้ามทำการขนถ่ายสัตว์น้ำไว้ ดังต่อไปนี้

ข้อ
๑  ภายในระยะเวลาหนึ่งร้อยแปดสิบวันนับแต่วันที่ประกาศนี้มีผลใช้บังคับ
ห้ามมิให้เจ้าของเรือหรือผู้ควบคุมเรือประมงไทยที่ทำการประมงในทะเลนอกน่านน้ำไทยทำการขนถ่ายสัตว์น้ำในทะเล
ไม่ว่าจะเป็นการขนถ่ายจากเรือประมงไปยังเรือประมง
หรือเป็นการขนถ่ายจากเรือประมงไปยังเรือประเภทอื่น

ข้อ
๒  ความในข้อ ๑ มิให้ใช้บังคับกับการขนถ่ายสัตว์น้ำในทะเลจากเรือประมงไทยที่ทำการประมงภายใต้มาตรการการอนุรักษ์และบริหารจัดการการประมงของรัฐชายฝั่งที่เรือประมงนั้นเข้าไปทำการประมง
หรือภายใต้การควบคุมดูแลขององค์การระหว่างประเทศที่เกี่ยวข้อง
หรือในกรณีการขนถ่ายสัตว์น้ำในทะเลจากเรือประมงไทยที่มีผู้สังเกตการณ์ประจำอยู่ในเรือประมง
 ทั้งนี้
ให้ถือปฏิบัติตามประกาศกรมประมงที่เกี่ยวข้องกับการขนถ่ายสัตว์น้ำในทะเลโดยอนุโลม

ข้อ
๓ [๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๕
ธันวาคม พ.ศ. ๒๕๕๘
วิมล  จันทรโรทัย
อธิบดีกรมประมง

ปุณิกา/ปริยานุช/จัดทำ
๗ มกราคม ๒๕๕๙

[๑] ราชกิจจานุเบกษา
เล่ม ๑๓๒/ตอนพิเศษ ๓๔๗ ง/หน้า ๑๗/๒๙ ธันวาคม ๒๕๕๘